
PROLOGI

Jäätävä sade hakkasi vaahtopäiden tummaksi nuolemaa puuta. Vanhat, sotien jäljiltä kunnostettavat laivat huojuivat raskaiden köysien päässä kuin aaveet. Repaleiset purjeet tempoivat tuulessa ja mustat, tervatut kyljet velloivat vaarallisen lähellä laituria. Suurimpana laivoista kohosi Peura, jaarlin lippulaiva, jonka valtava kokkapiikki osoitti valppaana myrskyävälle merelle. Kaksitoista vuotta, eikä se vieläkään luottanut rauhan kestävän. Kenties se oli haistanut tummat pilvet horisontissa ja muiden tuudittautuessa rauhaan ja auvoon se oli jäänyt hiljaa odottamaan.

Peuran varjon alla värjötteli pieni hahmo. Kirkkaan vihreät silmät oli naulittu kaukana piirtyvään aallonmurtajaan, jota vasten korkeimmat aallot hakkasivat. Se seisoi mantereen ja meren välissä ja kesti voimakkaimmat vaahtopäät aivan kuten sen takana kohoava synkkä Bakor oli suojannut sisämaan vilja-aittaa kapinallisilta.

Kuin aallonmurtaja, myös Bakor kesti.

Odottaja kävi malttamattomaksi. Hän pälyili ympärilleen ja kiskoi viittaansa tiukemmin suojaksi navakalta tuulelta. Laiturin natinan ja meren kohinan läpi hän erotti pian lähestyvät askeleet. Mies kääntyi ja tähysi sateen läpi. Laiturin päästä satama levisi läpitunkemattoman mustana koko kaupungin itäisen muurin levyisenä. Kuka tahansa olisi hukkunut sen varjoihin, varjojen ammattilaisesta puhumattakaan.

Himmeä valo syttyi muutaman sylen päähän. Odottaja huokaisi helpotuksesta ja kiirehti valon luo kuin liekkiä tavoitteleva yöperhonen. Hän syleili saapunutta ja kasvoilta saattoi lukea paitsi kiireen, myös helpotuksen.

”Pelkäsin, että jotain on tapahtunut. Onko kaikki kunnossa?”

”Ei”, vasta saapunut totesi ja mulkoili taakseen. ”Meillä ei ole paljoa aikaa. Hän on alkanut käydä epäluuloiseksi. Meidän on kiirehdittävä.”

”Laiva lähtee vasta keväällä”, vihreäsilmäinen vastusteli. ”Meidän on pakko jaksaa vielä yksi talvi.”

”Pelkään, ettei se ole mahdollista.”

”Jos jäämme kiinni nyt, kymmenen vuoden työ valuu hukkaan kuin hiekka nyrkistä! Olemme nähneet liiaksi vaivaa, maksaneet liiaksi henkiä. Me emme saa epäonnistua. Heidän vuokseen, jotka menettivät henkensä ja heidän vuokseen, joiden on vielä kuoltava.”

Saapuneen vanhoilla kasvoilla värisi ahdistus. Se oli verhonnut ne kuin huntu. Kaksikko pysyi tovin hiljaa, kumpikin yhtä synkissä aatoksissa, ennen kuin vihreäsilmäinen vaihtoi puheenaihetta. ”Toitko sinä sen?”

Saapunut veti syrjään viittansa helmaa ja paljasti sylissään piilottelemansa esineen. Vihreäsilmäinen ojensi kätensä ja hänen sormensa tapasivat kiiltävää hopeaa. Varovasti hän veti esille koko riipuksen.

”Mielenkutoja”, saapunut lausui hiljaa ja kurotti nappaamaan riipuksen nopeasti takaisin viittansa suojiin. Vihreäsilmäinen havahtui ja puristi ojennetun kätensä nyrkkiin: ”Se on vahva!”

”Se on pidettävä suojassa. Jos sinun on pakko, käytä sitä, mutta vain äärimmäisessä hädässä.”

”Minä? Minä en ole koskaan...”

”Sinulla ei ole nyt vaihtoehtoja. Jos aiomme selvitä kevääseen, emme voi luottaa enää pelkkään onneen.”

Vastentahtoisesti vihreäsilmäinen ojensi taas kätensä. Riipus vaihtoi nopeasti omistajaa ja katosi mustan kankaan kätköihin. Toinen käsi jäi puristamaan sitä lähes pakonomaisesti, aivan kuin siitä olisi riippunut koko heidän tulevaisuutensa.

”Minun on palattava takaisin”, saapunut kuiskasi ja laski kätensä hetkeksi vihreäsilmäisen olalle: ”Minä otan sinuun yhteyttä heti, kun voin.”

”Ole varovainen.”

”Älä huolehdi minusta. Olen väistellyt hänen veitsiään siitä asti, kun hän anasti vääryydellä ja viekkaudella paikkansa. Jos minun on syötävä hänen kädestään vielä hetken, olkoon niin.”

Vihreäsilmäinen nyökkäsi ja perääntyi. Saapunut sulki varkaanlyhtynsä luukut ja katosi saman tien näkyvistä. Pian oli toinenkin hahmo kadonnut ja Peura huojui taas yksin. Hiljaa. Odottaen.

Ensimmäinen kivi oli lähtenyt vierimään. Se oli pieni, mutta se liikkui. Ja jos yksi liikkui, liikkuisi pian moni muukin.




- ENSIMMÄINEN LUKU -

”Minun on uskomattoman vaikea nähdä viisautta tämän takana.”

Askeleiden kaiku kimpoili käytävillä, poukkoillen maalatusta seinästä toiseen. Keväiset puut, linnut ja kukkaset loivat räikeän kontrastin korkealla kattoikkunoiden yläpuolella vellovalle tummalle syystaivaalle. Melko synkiksi olisi voinut luonnehtia niitä siroja, nuoria kasvojakin, jotka mulkoilivat tappavasti eteensä kuin juuri tämä käytävä olisi syypää kaikkiin hänen ongelmiinsa.

”Minä en sitä ehdottanut”, nuoren kisällin rinnalla kulkeva vanhempi herra totesi. ”Mutta kuninkaan provatilla on syynsä. Harvassa ovat ne kerrat, kun hänen päätöksensä ovat johdattaneet meidät harhaan.”

Nuori kisälli ei vastannut mitään. Hänen lupaavasti alkanut päivänsä oli litistynyt kasaan kuin puhkaistu sianrakko markkinoilla. Vielä aamulla hän oli syleillyt tätä mahdollisuutena näyttää taitonsa. Nyt hän tiesi, että se tulisi olemaan hänen uransa päätös. Hän menettäisi kunniansa ja Provatin luottamuksen. Vähintään. Pahimmassa tapauksessa hän menettäisi henkensäkin.

”Sinun taitosi tasapainottaa hänen kyvyttömyyttään.”

”Enpä usko. Hänellä on tapana kiskoa kaikki muutkin samalle alhaiselle tasolle kanssaan. Hän on kuin ankkuri. Itse asiassa, siihen hommaan hänet olisi hyvä laittaakin.”

Naurunremakka katkesi, kun kaksikko oli törmätä kulman takaa eteen pelmahtavaan nuorukaiseen. Yhden ohikiitävän hetken ajan kolmikko tuijotti pöllämystyneenä toisiaan, kunnes synkkä kisälli saavutti jonkinlaisen uuden tason synkkyydessään.

”Thego.”

”Morek”, kulman takaa ilmestynyt hymyili ja vilkaisi vanhempaa miestä. Tälle ei hymyä herunut, mutta asema pakotti tervehtimään. ”Mestari.”

”Minä jätän teidät keskustelemaan tulevasta”, Mestari vastasi ja nyökkäsi teennäisen selvästi vain Morekin suuntaan. ”Onnea.”

”Kiitos pirusti”, Thego mutisi vanhemman miehen askelten kaikottua. ”Huomasitko? Hän jätti minut tahallaan huomiotta.”

”Minäkin tekisin niin, ellet seisoisi edessäni. Väisty.”

”Koska me olemme lähdössä?”

”Yritän ilmaista itseni painokkaammin; SIIRRY.”

Thego väistyi hänen tieltään ja lähti kävelemään hänen rinnallaan. Niin isokokoiseksi miehen aluksi hän sovitti askelensa suorastaan kadehdittavasti pienemmän Morekin askeleisiin. Morekia moinen hetkellinen ketteryys ei kuitenkaan hämännyt; tositilanteen sattuessa Thego varmasti kompastuisi omiin jalkoihinsa. Hän olisi ollut siitä vain ja ainoastaan tyytyväinen, ellei kohtalo olisi juuri sitonut Morekin elämänlankaa solmuun hänen typerän isoveljensä langan kanssa.

Provatin huone sijaitsi ihan Bakorin keskustassa. Sen koreilla käytävillä vaelteli päiväsaikaan lukuisia tärkeän näköisiä ihmisiä kääröt käsissään, Provatin valtuuttamia kaartilaisia paraatihaarniskoissaan sekä rikkaita kaupunkilaisia ja pikkuaatelisia, jotka tulivat lukemaan Provatin laajaan kirjastoon. Huoneissa kaikui pergamenttien kahina ja salien kirjahyllyt kohosivat kattoon asti. Tuhansilla kynttilöillä valaistun vastaanottohallin päässä kohosivat raskaat mahonkiovet. Niiden pintaan oli kaiverrettu kuvia siitä, kuinka kuningas Thaden Periksiantamaton yhdisti sotaisat kaupunkivaltiot kuningaskunnaksi ja ajoi valtakuntaa piinanneet raakalaismaiset barbaarit vuorille. Näiden kuvien alle oli sijoitettu muutama vähän uudempi kuva pimeistä nälän ja tautien vuosista.

Kaikki oli väkerretty niin taiten, ettei kuvista tihkuva propaganda edes häirinnyt. Tai mistä Morek sen tiesi, kasvoiko ”raakalaismaisilla barbaareilla” oikeasti sarvia ja suomuja, mutta hän epäili moista vahvasti.

Kaksikon päästyä pariovien luokse edessä seisovat vartijat kopauttivat keihäillään lattiaa. Kumpikin nuori veti mustan, kirjaillun liivinsä kaulusta alas sen verran, että kaulalle kiedottu yksinkertainen koru näkyi. Se oli mustaa nahkaa ja siihen oli kiinnitetty hopeinen torahammasta muistuttava riipus.

Koska kisällien kasvot olivat tutut, tummiin viittoihin pukeutuneet vartiomiehet päästivät heidät ohitse. Toinen avasi ovea sen verran, että kaksikko pääsi luikahtamaan sisään. Ennen kuin uteliaiden katseet tavoittivat, mitä pariovien takana odotti, suljettiin ne vilkkaasti.

Kovinkaan paljoa sitä nyt ei menettänyt, vaikkei ovien taakse nähnytkään. Siellä odotti taas yksi korein kuvin koristeltu huone, tismalleen samanlainen kuin monet muutkin tässä rakennuksessa. Kirjahyllyissä rinnatusten lepäsi muutama tavallista harvinaisempi kirja.

”Miksi Provati haluaa meidän toimivan yhdessä?”

”Sen kun tietäisin”, Morek vastasi ja väläytti veljensä puoleen niin ilottoman hymyn kuin vain osasi. Hän yritti sisällyttää siihen yhteen suupielien venyttämiseen kaiken sen negatiivisen, jota tunsi, mutta huomasi moisen pian mahdottomaksi. Ihan kuin olisi survonut kiloa hiekkaa viinipikariin. Ei se vain voinut mitenkään kaikki mahtua.

Morek liu'utti kättään pitkin kirjahyllyyn sullottujen kirjojen selkiä. Viimeisen kirjan kohdalla kirjahylly narahti. Alhaalle sijoitettu pieni laatikko ponnahti raolleen. Thego kumartui avaamaan sen ja kaivoi kaulaltaan korunsa. Hän työnsi hopeisen hammasriipuksensa laatikon pohjalle kiinnitetyn koristekiven keskelle porattuun aukkoon ja väänteli tottuneesti kiveä puolelta toiselle.

Hylly narahti uudelleen. Thego palautti korun kaulalleen, sulki laatikon ja työnsi hyllyn syrjään. Morek pujahti hänen edellään alas vievään portaikkoon. Kun Thegokin oli ehtinyt sisälle, hylly siirtyi hiljaksiin takaisin paikalleen.

Koreus oli vaihtunut kivisiin seiniin ja kynttilöiden loiste harvakseltaan palaviin lyhtyihin. Ilma haisi ummehtuneelle. Pehmeäpohjaisista nahkakengistä ei kuulunut askeltakaan kaksikon kiirehtiessä portaat alas. Käytävä jatkui suorana ja himmeästi valaistuna, kunnes edessä oli jälleen ovi. Tällä kertaa Morek kaivoi korunsa esille ja asetti hopeahampaan oven keskellä ammottavaan reikään. Kaksi kierrosta myötäpäivään, puolikas takaisin.

Oven takana odottava pikkuruinen huone olisi ollut karvas pettymys valtakunnan jokaiselle trubaduurille. Laulujen ja tarinoiden korkeat kupolikatot ja synkät, mustat seinät verenpunaisine mosaiikkiikkunoineen olivat kaukana muualla. Luultavasti yhtä kaukana kuin lohikäärmeet ja muut tarujen pedot.

Tässä se kaikessa yksinkertaisessa koruttomassa karuudessaan nyt oli. Bakorin Provatin keskus. Yksi huone, jossa oli pitkä, tyhjä pöytä ja pöydän yllä roikkuva piskuinen tulimalja. Morek seisahtui pöydän eteen ja nyökkäsi tervehdyksen varjoihin. Näissä piireissä varjot harvemmin olivat tyhjiä, eivätkä ne olleet sitä tälläkään kertaa. Jahka silmä tottui pimeään, Morek erotti varjoissa kaksi suunnilleen ikäistään. Naispuoliselle hän olisi voinut jopa hymyillä, mutta nuoren miehen kohdalle hän toivoi vilpittömästi esimerkiksi spontaania palamaan syttymistä.

”Vuden. Vastenmielinen yllätys.”

”Kippas kappas”, Vuden sanoi ja astui pieneen valopiiriin Morekin seuraksi. Hän oli suunnilleen saman mittainen, suunnilleen saman ikäinen ja hänenkin mustat hiuksensa oli kammattu siististi taakse. Edustava ja petollinen näky. Kuin sellainen korea myrkkykäärme, joka näytti kauniilta, mutta jolta pitäisi vain nopeasti katkaista kaula ennen kuin se pääsisi pistämään.

”Morek itse. Toit näemmä vajaaälyisen varjosi mukanasi”, Vuden huomautti ja hymyili leveästi Thegon suuntaan. ”Hyvä niin. Ehkä hän tappaa sinutkin kömpelyydellään.”

”Silloin en näkisi sinua enää. Niinpä toivon sitä.”

”Minä olen toivonut sitä monta vuotta. Ikävä kyllä tunnut pysyvän maisemissa kuin sitkas tahra.”

”Ehkä sinun kannattaisi siis vaihtaa maisemaa? Olen kuullut, että etelämpänä on paljon pieniä satamakaupunkeja, joiden saastaisiin merimieskapakoihin kaltaisesi sopisivat oikein hyvin.”

”Tai ehkä sinä voisit mennä sinne? Voisit saman tien pestautua miehistöön ja purjehtia uuteen maailmaan meren taakse. Ajattelisin sinua lämmöllä.”

Thego nykäisi häntä hihasta. Morek, joka oli mielessään jo valmistautunut vastaamaan Vudenin tokaisuun, kääntyi ärtyneenä katsomaan. Yksinkertainen veliparka oli kuitenkin tällä kertaa oikeassa; huoneessa ei ollut enää pelkästään nuoria.

Nyt oli paras olla hiljaa.

Pöydän taakse oli ilmestynyt nainen. Eittämättä tämä oli saapunut paikalle jostain niistä ovista, joita paljaalla silmällä ei heti erottanut. Vankan oloiset kiviseinät kätkivät sisäänsä melkoisen määrän pakoreittejä ikävien tilanteiden varalta.

Vaikka Morek oli tuntenut kasvot syntymästään lähtien, painoi hän päänsä virallisessa tilanteessa kuten kaikki muutkin. Vasta saadessaan luvan hän suoristi selkänsä ja astui askeleen lähemmäksi pöytää.

Nainen oli laskenut sille kaksi rasiaa. Ne olivat yhtä yksinkertaisia kuin huone ja kumpainenkin oli kiinni monimutkaisen näköisellä lukkomekanismilla.

Vaivautumatta selittämään mitään enempää nainen työnsi toisen rasian Morekin ja toisen Vudenin eteen.

”Teidän tehtävänne on viedä rasian sisältä löytyvä pienempi lipas kerrottuun paikkaan. Siellä teitä odottaa provati, jota tarvitsette avataksenne lippaan oikein. Jos se yritetään avata millään muulla tavalla, sen sisäinen sinetti hajoaa ja happo syövyttää viestin. Te ette missään tapauksessa saa antaa sen tapahtua.”

”Entä, jos niin käy?”

Morek sulki silmänsä ja epätoivo pisteli hänen kasvoillaan kuin pakkanen. Vuden niiskaisi nenäänsä ja Morek saattoi kuvitella sen katseen, jonka nuorukainen heitti häneen. Pelkkä ajatus sai hänet naristelemaan hampaitaan.

Joku oli tiputtanut Thegon lapsena päälleen. Imettäjä ehkä, rauha hänen sielulleen. Kukaan ei voinut syntyessään olla noin typerä.

”Niin ei käy”, nainen vastasi yksinkertaisesti, vaivautumatta uhraamaan poikansa kysymykselle sen enempää aikaa.

”Teidän on saavuttava päämääräänne viikon sisään tästä päivästä.”

Kukaan ei kysynyt, mitä viesti koski. Jokainen nuori tiesi, ettei se oikeastaan kuulunut heille. Heidän piti vain viedä rasia oikeaan paikkaan oikeaan aikaan, palata takaisin ja raportoida jollekulle Provatin neuvostosta onnistuneensa. Bakorin tapauksessa se joku oli vakava nainen pöydän takana.

Morek oli odottanut jotain vaativampaa, mutta kävi tämäkin. Mikä tahansa, millä hän vain voi todistaa Provatille olevansa kykenevä siirtymään seuraavalle tasolle. Juostuaan tämänkaltaisia pikkutehtäviä viisi vuotta Morek kävi malttamattomaksi. Hän halusi tehdä sitä, minkä tiesi osaavansa. Ennen kaikkea hän halusi pois tästä kääröjen ja kirjahyllyjen ympäröimästä vankilasta.

”Löydätte valmiit ratsut kaupungin uloimmalta kehältä. Odotan teidän lähtevän tänään”, nainen jatkoi ja suoristi selkänsä. Hän nyökkäsi Vudenille ja tämän seuralaiselle, mutta viittasi pienellä eleellä Morekin ja Thegon jäämään.

Kun ovi heidän takanaan sulkeutui, pienen huoneen tunnelma kävi rennommaksi. Nainen pöydän takana katseli heitä lähes suopeasti.

”Mitä täällä on?” Thego kysyi, noukki rasian ja pyöritteli sitä käsissään. Morek kurotti nappaamaan esineen veljensä kourista: ”Jos et tuhoaisi sitä ainakaan vielä. Hartain toiveeni on, että yrittäisit olla tuhoamatta ollenkaan, mutta ymmärrän pyyntöni mahdottomuuden.”

”Olet aivan törkeän hauska”, Thego kommentoi, muttei vaatinut rasiaa takaisin. Morek katseli sitä nyt puolestaan. Se ei näyttänyt kovinkaan tärkeältä. Luultavasti se tarkoitti sitä, ettei Morek ollut koskaan pidellyt käsissään mitään tärkeämpää.

”Viesti”, nainen vastasi. ”En tiedä enempää.”

”Luulin, että isä kertoo sinulle kaiken”, Thego huomautti. ”Tai siis, kuninkaan provati kertoo”, hän korjasi nopeasti huomattuaan Morekin suupielien kiristyvän. Morek kuuli naisen naurahtavan.

”Sinulla on outo käsitys hänestä.”

”Johtunee siitä, ettei hän ole koskaan täällä. Näin hänet viimeksi kaksi vuotta sitten”, Thego tokaisi ja kiersi pöydän toiselle puolelle.

”Hänellä on muita velvollisuuksia”, nainen sanoi, nousi ja kohenteli Thegon paidankauluksia kuin kuka tahansa äiti tekisi pojalleen ennen suuria, merkityksellisiä tapahtumia. ”Tärkeitä velvollisuuksia.”

”Isyys on melko tärkeä velvollisuus”, Thego huomautti, mutta nainen nauroi hänen sanoilleen: ”Isyys on hänen velvollisuuksistaan vähäisin. Menkää nyt, ennen kuin luovutatte kaiken kunnian ikätovereillenne.”

Morek kätki rasian taitavasti vaatteensa alle ja katosi kumarrettuaan takaisin portaikkoon. Thego seurasi häntä ylös, sulki kirjahyllyyn kätketyn oven heidän takanaan ja noukki kuin tyhjästä oven eteen jätetyt muonapakkaukset. Hän ojensi toisen repuista Morekille ja ripusti toisen selkäänsä.

Koputus huoneen parioviin sai toisen niistä aukeamaan juuri sen verran, että pienempi ihminen saattoi luikahtaa ulos. Isomman ihmisen piti tunkea, ja Morek ihan tosissaan toivoi, että veli olisi huomannut olevansa mahtumatta, jäänyt huoneen vangiksi ja nääntynyt nälkään. Ikävä kyllä moiset skenaariot harvemmin toteutuivat muualla kuin hänen päässään. Siellä niille oli varattu aivan oma, suloinen lokeronsa, jossa hän vieraili joka kerta veljensä tyhmyydestä kärsittyään.

Siinä, missä Provatin huone oli korea ja kaunis sisältä, oli se ulkoa karu ja käytännöllinen. Bakor oli rakennettu toimittamaan tehtävää, ei vastaamaan aatelin kauneudenkaipuuseen. Pihamaa rakennuksen edessä oli päällystetty kivin ja pihatien kummallakin puolella kohosi tummia, muotoonleikattuja havuja. Raskaiden rauta-aitojen takana odotti maakunnan pääkaupunki, lounaisen Daronin helmi, karuna ja kirveellä veistettynä kuin kahden sodan veteraani. Se oli laaja, se oli matala, ja sen harmaata maisemaa hallitsi jylhänä kalliolla kohoavan sisimmän kaupunginosan korkea, musta muuri.

Vilkkaassa kaupungissa hevosen kanssa liikkuminen oli mahdotonta ilman saattuetta. Kojut ja väenpaljous tukkivat kapeat kadut ja keskustorin. Morek ja Thego suuntasivat välittömästi ihmisvilinän läpi kohti uloimmalle kehälle vievää etelän porttia. Tie oli ahdas ja vaivalloinen ja matka keskeytyi usein. Kaksikko pyrki liikkumaan rakennusten ja aitojen viertä välttääkseen pahimmat ruuhkat, mutta jäi hetkittäin jumiin keskelle huutokaupan tohinaa tai selkkausta myyjien, asiakkaiden ja kaupunginvartijoiden kesken.

Hikisen ja uuvuttavan matkan jälkeen he saavuttivat kaupungin ensimmäisen sisimmän muurin. Se oli kolmesta muurista paksuin ja korkein ja portti sen lävitse oli kokoon nähden onneton. Pitkä jono mateli tuskallisen hitaasti kahteen suuntaan. Morek ja Thego odottivat omaa vuoroaan saviastioita kuljettavan kärryn takana ja kärryn päästessä lävitse esittivät tehokkaasti olevansa osa samaa seuruetta.

Uloimmalla kehällä liikkuminen helpottui. Matalat rakennukset olivat suurelta osin käsityöläisten pajoja, majataloja ja asuinrakennuksia. Heti portin ulkopuolella tie leveni kolminkertaiseksi ja sen kummallakin puolella sijaitsivat leveät tallirakennukset. Morek odotti ulkopuolella Thegon hakiessa maksua ja todistusta vastaan kaksi provatin omistukseen kuuluvaa ratsua.

Taivas punersi heidän viimein päästyään uloimman kehän portille. Vanhan, paasista kootun muurin keskellä oli kaksi leveää, ruosteista porttia. Toisesta ratsasti sisään rikkaampia kansalaisia saattueineen, toisesta valui katkeamaton jono tavallisia kauppamiehiä, matkalaisia ja kaupungin asukkaita. Jokainen sisääntulija tarkistettiin yksitellen, mutta kerjäläisiä lukuunottamatta jokainen sai ennemmin tai myöhemmin luvan jatkaa matkaansa. Ulos pääseminen oli sitäkin helpompaa; Morek ja Thego ratsastivat jonon viertä aina rautaiselle portille asti, ja vilkaistuaan lähtijät silmämääräisesti ihan kelpo kansalaisiksi yksi portinvartijoista ohjasi heidät ulos. Toivotti vielä hyvää matkaakin suloisen tietämättömänä siitä, keitä he olivat.

Bakorin ulkopuolella puhalsi navakka ja suolainen rannikon tuuli. Tasaista maisemaa hallitsivat laajat pellot ja lännessä laskevan auringon punaiseksi värjäämä meri. Kivetty mukulatie vaihtui nopeasti pölyäväksi soraksi, jota hevoset seurasivat ohjaamattakin. Virsta virstan jälkeen kultaisena huojuva vilja tummui sinisemmäksi, kunnes yö kietoi maiseman pehmeään otteeseensa. Taivaalle noussut kuu sai seurakseen tähden toisensa jälkeen. Ne välkkyivät kuin lyhdyt keskellä pimeää.

”Uskotko sinä, että tähdet ovat ikkunoita?”

Morek kääntyi mulkaisemaan veljeään kuun hailakassa valossa: ”Eivät ne ole. Ei siinä ole paljoa uskomista.”

”Ikkunoita sielujen maailmaan, tarkoitan”, Thego jatkoi, tiiraillen ylöspäin. Morek piti katseensa maastossa, joka muuttui hiljaksiin karuksi ja kallioiseksi erämaaksi. Näin lähellä merta edes havupuut eivät viihtyneet.

”Tähdet ovat tähtiä”, Morek vastasi. ”Tuskin niillä on kuolleiden kanssa mitään tekemistä.”

”Eikö elämä ole harmaata, jos lakkaa uskomasta kaikkeen?”

”Ei. Siitä voi tehdä hyvinkin värikästä. Sitä värikkäämpää, mitä kirkkaampia ja hienommin kirjailtuja freskoja saan ostettua kaupunkipalatsini seinille sillä rahalla, mitä Provati minulle työstäni maksaa.”

Thego hymähti, laski katseensa tiehen ja viittasi edessä tummana varjona häämöttävään kivipaateen: ”Leiriydytään merkkikivellä tämä yö.”

Risteykseen pystytetyn paaden juurella ei tänä yönä yöpynyt muita. Sisarukset lämmittivät vettä lyhdyn himmeän liekin yllä saadakseen jotain lämmintä kuivan matkamuonan rinnalle. Syötyään he levittivät reppuunsa kiinnitetyt makuupussinsa ja avasivat varkaanlyhdyn luukkuja niin, että lyhdyn valo muuttui kirkkaammaksi. Morek kyyristyi lyhdyn viereen, kaivoi takkinsa suojista yksinkertaisen rasian ja käänsi sen ympäri. Tummassa pohjassa oli kaksi aukkoa, yksi kummankin kisällinkorun hampaalle. Aivan kuten he olivat tehneet Bakorissakin, he väänsivät korujaan totutun kaavan mukaan, samaan aikaan ensin kaksi kierrosta vastapäivään, sitten puolikkaan myötäpäivään.

Monimutkaisen näköinen lukko liikahti ja rasian kansi aukesi vaimeasti napsahtaen, paljastaen sisältään pienen, pyöreän lippaan ja nuhjuisen pergamentin.

Amrat. Viisitoista sarvea.

Morek luki pergamentin ensin, ojentaen sen sitten Thegonkin nähtäväksi. Veli siristeli silmiään hetken ja nyökkäsi sitten: ”Amr...”

”Oletkos hyshys”, Morek sähisi, mutta Thego huitaisi hänen kieltonsa ilmaan: ”Heinäsirkkojen ja kaskaidenko meinaat meitä salakuuntelevan?”

Morek palautti pienen rasian isomman sisälle piiloon ja Thego istahti retkivuoteensa päälle särppimään loppuja lämpimästä vedestään. Yöt kävivät viileiksi pitkän kesän taituttua syksyyn.

”Sata virstaa etelään rannikkoa pitkin”, Morek sanoi, poltti pergamentin palasen lyhdyn liekissä ja ryömi makuupussinsa sisälle. Hän suojasi kasvonsa hyttysiltä ja muilta vastenmielisiltä luonnon edustajilta ja kurotti sitten vääntämään lyhdyn rakoja pienemmiksi: ”Poikkeamme tieltä huomenna ja jatkamme rantaviivaa pitkin.”

Thego herätti Morekin puolessa välissä yötä. Morek karisti unen silmistään, pakkasi vuoteensa ja kyyristyi merkkipaaden varjon alle tarkkailemaan yössä huojuvia yksittäisiä ruohotupsuja ja heinänkorsia, joita hevoset nyhtivät. Joka puolella ympärillä hiljaisuus oli rikkumaton. Edes linnut eivät huutaneet näillä karuilla mailla. Pilvet seilasivat hiljaisina ja kalpeina kuun edessä ja niiden varjot seurasivat ääneti maata pitkin, kunnes aamuauringon ensi säteet leikkasivat ne kahtia ja kadottivat tieltään. Morek tökki veljensä ylös ja he pakkasivat leirinsä, jättivät ympäristön koskemattoman näköiseksi ja poikkesivat kivikkoa pitkin alemmaksi kohti rantaviivaa. Tuuli puhalsi kavionjäljet kuivasta maasta eikä heistä pian näkynyt merkkipaadella jälkeäkään.

Maasto laski kohti rannikkoa ja muuttui kallioksi. Matkalaiset taluttivat ratsunsa rantaviivalle, jossa hiekka korvasi kiven, ja etenivät verkkaisesti ratsain koko sen ja seuraavankin päivän. Sää pysyi kohtalaisena lukuunottamatta muutamaa sadekuuroa eikä aikaakaan, kun kaukana horisontissa saattoi erottaa ohuita savuvanoja.

Amrat oli vilkas satamakaupunki, joskaan ei Bakorin vertainen asukasluvultaan, ja sen kautta Bakorin valtavien viljapeltojen tuottama valkoinen vilja kuljetettiin kaikkialle Daroniin. Hiljaisena pysynyt meren horisontti paljasti nyt useammankin laivan mastot, jos malttoi tarkkailla kyllin pitkään ja keskittyneesti.

”Mahtaako yksikään matkustaa länteen?” Thego kysyi ja Morek kääntyi satulassaan katselemaan tyynenä lepääviä sinisiä laineita.

”En usko. Lienevät kauppalaivoja matkalla Bakoriin”, Morek vastasi, toivoen vastauksensa tyydyttävän Thegon tiedonjanon ja takaavan hiljaisen matkan. Ikävä kyllä näin ei käynyt. Taaskaan.

”Ehkä joku niistä menee lähteen meren yli ja tuo uutisia uudesta maasta.”

Morek ei ollut uhrannut ajatuksia uudelle maalle sen jälkeen, kun huutajat lakkasivat raportoimasta merireitin löytymisestä. Hänellä oli tarpeeksi miettimistä omissa tehtävissään ja valmistautumisessaan. Poliitikot eittämättä hoitaisivat suhteet uuden kauppakumppanin kanssa. Morek keskittyi kehittämään itseään, jotta hän voisi lakata juoksemasta tämänkaltaisten pikkuasioiden perässä. Pikkuasioiden, jotka olisi kuulunut heittää keskinkertaisuuksien hoidettavaksi. Sellaisten kuin Thego.

Oli mysteeri, kuinka samoista vanhemmista saattoi syntyä kaksi niin erilaista lasta. Thego oli eittämättä jonkinlainen taidollinen jätesaavi, harjoituskappale, johon kaikki hankaluus ja mitäänsanomattomuus oli puserrettu pois tieltä. Käsittämätön pettymys kuninkaan provatin vanhimmaksi perilliseksi.

Thegon ajatteleminen sai Morekin ajattelemaan isäänsä (ei sillä, että pojassa ja isässä oli tässä tapauksessa mitään samankaltaisuuksia. Päinvastoin). Kuten Thegokaan, myöskään Morek ei ollut nähnyt isäänsä kahteen vuoteen. Äidin sanoin, isällä oli paljon muita, tärkeämpiä velvollisuuksia. Vanhemmuus oli niistä vähäisin. Hyvin harva provati jaksoi tuhlata aikaansa lapsiensa kasvattamiseen, eikä isä millään tavalla kuulunut niiden harvojen valittujen joukkoon. Provatin hierarkian ylimpänä hänellä ei eittämättä olisi ollut siihen aikaakaan. Kuningas oli ostanut hänen aikansa ja sielunsa vuosia sitten.

”Jotkut ennustavat sotaa.”

Morek oli tottunut hiljaisuuteen viettäessään tunteja opintojensa ja harjoittelun parissa. Aina silloin tällöin hän sai seuraa muutamasta ystävästään ja noina vähäisinä hetkinä hän saattoi anteeksi antaa keskittymisensä häiritsemisen. Thego ei kuitenkaan kuulunut hänen ystäviinsä sen enempää kuin hän olisi halunnut veljen kuuluvan hänen perheeseensäkään. Ikävä kyllä veli hakeutui hänen seuraansa kuin jalkasieni ja oli vähintään yhtä hankala hävitettävä.

”Ja miksi ihmeessä joku epäilisi sotaa?” Morek kysyi pakotetun kärsivällisesti. Thego kohautti harteitaan: ”Tiedä häntä. Ihmiset pelkäävät sotaa. Kaipa se on siksi, että edellisestä on niin vähän aikaa.”

”Ihmiset ovat järjettömiä kuin karja. En tuhlaisi aikaani heidän kuuntelemiseensa. Ei sillä, että sinun ajankäyttösi liikuttaisi minua.”

”Tiedätkö, sinä olet käsittämättömän ankea ihminen”, Thego hymähti ja käänsi pistävien vihreiden silmiensä katseen häneen. Tuuli oli sekoittanut hänen mustat, lyhyet hiuksensa ja Morek kieltäytyi näkemästä veljessään mitään yhtäläisyyksiä itseensä. Luojan kiitos se oli harvinaisen helppoa.

”Onneksi sinun ei tarvitse sietää ankeaa seuraani palattuamme takaisin Bakoriin.”

”No ei todellakaan”, Thego tuhahti: ”Minä olin kuullut sinusta viimeksi puolitoista viikkoa sitten ennen törmäämistämme käytävässä. Olin varma, ettet ole enää edes kaupungissa.”

”Olin minä. Välttelin sinua tarkoituksella.”

”Kas kun ei yllätä.”

”Ei sen ole tarkoituskaan yllättää. Nyt, ole hyödyksi ja ratsasta edeltä katsomaan, löydätkö reitin ylös. Emme pääse kaupunkiin rannan kautta.”

”Kuka teki sinusta johtajan?”

”Ylivertainen älykkyyteni sinuun verraten. Hus.”

Thego siristi silmiään, mutta teki työtä käskettyä ja karautti eteen. Morek jatkoi rannan seuraamista verkkaisemmin, kunnes veli palasi takaisin ja kertoi löytäneensä polun ylös. He laskeutivat ratsailta, taluttivat hevoset polkua pitkin ylös kallioille ja niiden jälkeen odottavalle karulle kivierämaalle, jota pitkin hiljaksiin levenevä tie mutkitteli.

Bakoriin tottuneelle Amratin yksinkertainen, matalahko muuri näytti... no, matalalta. Morek ei ollut kummoinenkaan suunnittelemaan valtauksia, mutta tiesi jo pelkältä katsomiselta, ettei Amrat olisi kestänyt hyökkäystä hetkeäkään. Eipä sen näin lähellä Bakoria toisaalta tarvinnutkaan.

Amratin kaupunkiin vei vain yksi portti. Se oli sijoitettu kaupungin pohjoispuolelle ja häämötti heidän edessään ruuhkaisena ja ahtaana. Portin edustalle oli kohonnut väliaikaisia kojuja ja teltta-asumuksia, joiden välissä puikkelehti kauppiaita ja heidän alaisiaan kokoamassa tarvittavaa välineistöä karavaaneja varten.

”Minne meidän pitää mennä?” Thego uteli heidän lähestyessään mutaista ja meluista portin edustaa.

”Minä en tiedä yhtään sinua enempää. Tästä asiasta”, Morek mutisi.

Jos paikalla olikin jonkinlainen liikkuvien varjojen vastaanotto, ei siitä ollut nähtävissä vihjettäkään. Kaupunkiin ratsastamisesta oli turha haaveilla, joten Morek ja Thego laskeutuvat ratsailta ja maksoivat portin lähellä norkoilevalle pikkupojalle pari kuparista vaivanpalkkaa, jos tämä malttaisi pitää heidän hevosiaan hetken.

Viime päivien vähäiset sateet ja meren kostea ilmasto olivat muuttaneet vähäisen kallion päälle kertyneen maan liukkaaksi ja se litisi vastenmielisesti littanien saappaanpohjien alla. Kojuista ihmiset yrittivät tyrkyttää Morekin syliin kaikkea ankeriaista puulusikoihin, mutta hän eteni päättäväisesti ajatuksiaan uhraamatta kohti porttia. Väki oli kerääntynyt tiukaksi jonoksi, joka luikerteli hitaasti sisään kaupunkiin kuin liian ahtaaseen koloon väellä ja väkisin muuttanut rantakäärme.

”Kaupunkiin pääseminen on hidasta ja työlästä”, Morek mutisi olkansa ylitse. ”Meidän lienee parempi yrittää etsiä jotain vihjeeseen sopivaa täältä ennen kuin lähdemme yrittämään.”

”Mikäs tässä etsiessä”, Thego huokaisi. ”Ei täällä ole kuin hevonpaskaa ja likaisia ihmisiä, eikä mikään viittaa vähäisemmässäkään määrin mihinkään, millä voisi edes teoriassa olla sarvet, saatika viittätoista.”

”En usko, että puhumme oikeista sarvista. Se olisi typerää”, Morek totesi ympärilleen katsellen, sormet terävällä leuallaan. ”Kenties se on jonkinlainen kuvainnollinen symboli.”

”Tai ehkä ne oikeasti ovat sarvia”, Thego sanoi, tarttui Morekin olkaan ja nyökkäsi yli keramiikkakojujen. Siellä, hiukan muilta piilossa, oli vanha käsityöläinen vuolemassa karstaa irtileikatun häränsarven pinnalta.

”Et ole tosissasi.”

”Ei maksa vaivaa kysyä.”

”Miten ajattelit kysyä?” Morek kysyi, hymyillen niin rumasti kuin vain osasi, ja siitä rumuuden tasosta olisi syvänmeren kalakin ollut ylpeä. ”Jos edes kuvittelit kysyväsi suoraan, leikkaan kielesi ennen kuin vaarannat meidät kummatkin.”

“No viisas seuralaiseni on hyvä ja esittää oman ajatuksensa.”

Morek puri hampaansa yhteen ja heilautti kättään suurpiirteisesti: “Etsimme paikan, jossa yöpyä. Kenties meitä osataan etsiä ja joku lähestyy meitä vihjeen muodossa.”

Kaupungin ulkopuolelta löytyi useampi parhaimmillaankin keskinkertainen majatalo, joista suurin osa tarjosi yöpymismahdollisuutta makuusalissa. Morek, jonka oli mahdottoman hankala kuvitella itsensä tavallisen väen välittömään läheisyyteen maalattialle luteiden ja multakokkareiden seuraan, kieltäytyi yksi toisensa jälkeen jokaisesta Thegon ehdotuksesta, kunnes jäljellä oli enää viimeisin ja muuria lähin. Kovinkaan loisteliasta majoitusta lieni turha odottaa täälläkään, mutta talon yhteydessä oli pieni katos hevosia varten ja sisällä mahdollisuus lunastaa itselleen huone.

Jätettyään ratsunsa vanhuuttaan natisevan katoksen alla odottavalle apupojalle kaksikko työnsi syrjään majatalon ahavoituneen oven ja astui sisään.

Se, joka heidän saappaidensa alle aukesi, tuskin täytti edes suurpiirteisimpiä määritelmiä lattiasta. Sinne tänne oli potkittu lautoja etäisesti itseään toistavaan järjestykseen, ja joka askelella Morek tunsi saappaansa alla paitsi puuta, myös pieniä kiviä ja laudanväleistä puskevaa soraa. Huoneen keskellä oli pitkä pöytä ja pöydän kummallakin pitkällä sivulla matala penkki. Ikkunat oli peitetty luukuilla, joiden raoista luikertelevissa piskuisissa valojuovissa pyörteili pölyä ja tomua. Jokainen askel nostatti uuden pilven, joka laiskasti pöllähtäen levisi joka suuntaan vain laskeutuakseen hetken päästä takaisin harmaan, hiomattoman lankun päälle.

Hämärän huoneen toisella puolella oli rivissä kuusi yksinkertaista ovea. Yhden oven edessä hääri tympeän ja kyllästyneen oloinen nainen, joka heidät nähdessään suoristi hitaasti selkänsä, väläytti epämiellyttävän hymyn ja kysyi, mitä matkalaisilla oli mielessä.

Niin valtava kuin Morekin halu paeta paikalta olikin, he tarvitsivat jonkinlaisen rauhaisamman leposijan voidakseen koota ajatuksiaan. Niinpä hän viittasi veljensä puoleen. Yksinkertaisempana ihmisenä veli eittämättä osasi kommunikoida luonnollisemmin kaltaistensa kanssa.

”Tarvitsemme huoneen. Onko sellaisia vapaana?”

”Aina”, nainen vastasi ja levitti kätensä: ”Valitkaa mieleisenne.”

Thego nyökkäsi viimeistä huonetta kohti. Nainen ojensi kätensä, pyysi maksuksi pari hopeakolikkoa ja vaihtoi rahat ruosteiseen lukkoon.

Huoneeseen päästyään Morek ujutti lukon koukun seinään ja oveen kiinnitetyistä lenkeistä ja napsautti lukon kiinni. Se vaikutti suurinpiirtein yhtä tukevalta ja turvalliselta kuin halvan majatalon halvan, ruosteisen lukon voi olettaakin. Avaimen hän heitti huolettomasti huoneen ainoalle pöydälle. Niin terveen epäluuloinen kuin hän olikin, ei näin yksinkertaiseen ja koruttomaan huoneeseen voinut ilmestyä huomaamatta.

”Vastenmielinen loukko”, Thego tokaisi. Hän heitti reppunsa nojalleen harmaata seinää vasten ja levitti makuupussinsa yksinkertaisen puulaverin päälle. Henget yksin tiesivät, ketkä siinä olivat viimeksi nukkuneet, ja kenties se oli parempi niin. Jos Morek aikoi ummistaa silmänsä ensi yönä, hän olisi sitä onnellisempi mitä vähemmän oli kuluttanut aikaansa edellisten vieraiden mahdollisten tautien ja syöpäläisten pohtimiseen.

”Mitä me teemme täällä?”

”Viisitoista sarvea”, Morek toisti. Hän kumartui pöydällä palavan lyhdyn ääreen ja kaivoi esille mukanaan kuljettamansa rasian. Hän avasi sen kannen, otti sisältä pienemmän, pyöreän rasian ja tarkkaili sitä tovin. Se oli koruttoman yksinkertainen, eikä sen pinnalla ollut mitään, minkä olisi voinut tulkita viestiksi. Himmeässä valossa Morek käänteli sitä varovasti, aivan kuin moinen pyörittely olisi saanut rasian tunnustamaan arvoituksensa tarkoituksen.

”Viisitoista sarvea.”

”Entä, jos se on koodi? Jonkinlainen numero tai vastaavaa?”

”Olen avoin jokaiselle eittämättä käsittämättömän kekseliäälle vastauksellesi”, Morek vastasi suu piukkana viivana.

He olivat auttamatta umpikujassa ennen kuin olivat päässeet edes kunnolla alkuun.

Iltapäivä kääntyi iltaan, eikä vastaus rasian arvoitukseen tehnyt itseään tiettäväksi vieläkään. Thego alkoi turhautua, kävellen ympäri huonetta ja toistellen toinen toistaan typerämpiä mahdollisuuksia rasian sanojen selitykseksi. Morek pysyi vaiti, tutki rasiaa lyhdyn valossa ja tunsi mahdollisuutensa onnistua lipuvan sitä kauemmaksi mitä pidemmälle ilta vieri.

Thego katosi hetkeksi myöhään illalla, palaten mukanaan tuoretta leipää ja öljyä. He lukitsivat huoneensa oven, täyttivät lyhdyn öljysäiliön ja sopivat vahtivuoroista. Thego otti ensimmäisen, vapauttaen Morekin nauttimaan saastaisen, kovan laverin tarjoamista huonoista unista.

Lyhdyn lepattavassa valossa Morek tuijotti kattoa aina siihen asti, kun hänen väsyneet, mustat silmänsä painuivat väkisin kiinni. Hiljalleen nukahtavan esikaupungin äänet, Thegon askelten vaimea rahina ja hänen oman, kiivaan hengityksensä puuskutus katosivat vähitellen rauhalliseen, siniseen usvaan.

Kuten aivan liian monena yönä, tänäkin yönä Morek uneksi.

Hänen unensa oli toistunut samanlaisena niin kauan kuin hän muisti. Se alkoi aina samalla tavalla; hän leijui keskellä olemattomuutta, joka oli samaan aikaan valoisa ja pimeä. Hän ei tuntenut kehoaan ja silti jokin tuntui pusertavan häntä kasaan. Se jokin kiristyi hänen ympärillään, kunnes mitättömyys antoi periksi ja repesi. Jostain sen riekaleiden välistä hän syöksyi alaspäin, putosi halki ajan ja paikan, kunnes hän heräsi omaan huutoonsa lapsuutensa turvallisen kamarin hämärässä.

Takassa paloi tuli. Piskuisen huoneen kellertäviä seinälaattoja peittivät punaruskeat ja kellanpunaiset freskot. Niissä oli kuvia Provatin neuvoston urotöistä, kuninkaan matkoista ja nälkävuosien kapinoista. Suurista pohjoisen pedoista, jotka kuningas oli ajanut vuorille. Peittoaan puristaen Morek tuijotti niitä ja jokainen hengenveto vei hänet kauemmaksi äskeisestä pelosta.

Hän tiesi uneksivansa. Jollain tavalla sillä ei vain ollut väliä. Ei ollut maailmaa hänen unensa huoneen ulkopuolella. Oli vain tämä vuode, tutut seinäfreskot, takassa leimuava lämmin valkea ja hänen lapsenvahtinsa. Pullea, turvallinen nainen, joka hämmensi jotain tulen yllä aina siihen asti, kun Morek piti ääntä. Silloin hän kääntyi, kulki Morekin luokse ja otti tämän polvelleen istumaan. Rauha ja turvallisuuden tunne, jota Morek harvoin koki kenenkään seurassa, valtasi hänet. Pienin kalpein käsin hän halasi hoitajaansa, joka tuuditti hänet uneen kuin se äiti, jota Morekilla ei lapsena koskaan ollut.

Kylmä herätti hänet.

Meri piti Bakorin alueen sulana ympäri vuoden ja viimeisin sato saatiin puitua hyvissä ajoin ennen hallaöitä. Syksyisin yön kylmä kuitenkin tunkeutui taloihin kuin talvea pakoilevat rotat. Se hiipi nurkkiin ja takertui kiinni seinälautoihin. Se lymyili piilossa varjoissa ja henkäili päivisin kaikkien lähelle eksyvien niskaan, mutta öisin, pimeän langettua, se tanssi käytävillä ja huoneissa, muuttaen jokaisen nukkuvan henkäyksen höyryksi.

Hänen jäsenensä olivat muuttuneet kankeiksi ja kosteus oli käärinyt hänen kalpeat, pitkät sormensa ihon pinnalle tiivistyneeseen nihkeään pisaraverhoon. Makuupussi oli paennut kovan laverin jalkopäähän, kauas hänen lämpöä kaipaavasta keskiruumiistaan.

Pimeys oli rikkumaton. Lyhdyn valo oli sammunut aikaa sitten ja huoneen nurkkien varjot nielaisseet koko tilan. Mustan läpi Morek kuuli oman hengityksensä, veljensä hengityksen, ja sen äänen, kun joku yrittää avata sisältä päin lukittua ovea.

Morek oli jo vuosia suorittanut pieniä töitä Provatille. Hän oli juossut vähäisiä viestejä, pitänyt silmällä tiettyjä henkilöitä ja kerran jopa osallistunut väijytykseen. Hänen tehtävänsä oli antaa merkki heti, kun kohde saapui. Silloin hän oli oppinut, miltä jännitys tuntui. Kuinka se takertui hänen kurkkuunsa ja pusersi keuhkoja kasaan. Kuinka se jännitti kaikki hänen lihaksensa tietämättä, pitäisikö juosta vai taistella.

Se sama tunne valtasi hänet nyt.

Vaiti, sydän rinnassaan pamppaillen, Morek kierähti alas laverilta. Hän tavoitti ääneti lattian ja nousi vikkelästi pystyyn, hapuillen vyöltään käyrän veitsensä.

“Odota.”

Se oli Thegon ääni. Jossain pimeässä, aivan lähellä, veli oli hereillä ja tietoinen tapahtumista. Juuri nyt Morek osasi olla siitä kiitollinen, sillä kelvoton apu oli kyseenalaista apua sekin. Koskaan ennen Morek ei ollut joutunut ihan tosissaan pelkäämään henkensä puolesta. Hän huomasi olevansa tyytyväinen siitä, ettei hänen tarvinnut tehdä sitä yksin nytkään.

“Ei se pääse sisälle”, ääni jatkoi. Se oli niin hiljainen, että Morekin oli vaikea kuulla sitä pimeän läpi, vaikkei huoneessa ollut heidän lisäkseen ketään. Kuka tahansa oven ulkopuolella olikaan tuskin olisi kuullut pihaustakaan, vaikka olisi painanut useammankin korvan puuovea vasten.

Pimeässä, hiljaa, kumpikin heistä odotti omalla tahollaan. Kenties kyseessä oli joku humalainen, joka oli erehtynyt ovesta. Kenties varas oli kokeilemassa onneaan ja pettymässä huomatessaan oven olevan lukossa.

Oli kuka oli, lopulta oven takaa kuului vaimea ääni: “Kahdeksan pässiä, mutta viimeinen on tuskin puolet muista.”

Jos Morek oli ollut jännittynyt ennen, nyt hän oli lähinnä hämmentynyt.

“Kahdeksan pässiä, mutta viimeinen…”

“Mitä hevonvittua?” Thegon ääni kysyi, nyt huomattavasti aiempaa kuuluvammin. Vaimean kilinän ja leimahduksen saattelemana pimeään syttyi pehmeä, pieni lyhdyn valo. Se paljasti sekä oven oikealle puolelle kyyristyneen Morekin että vasemmalla puolella vaanivan Thegon. Kumpikin tuijotti toisiaan, kunnes oven ali tälle puolelle liukuva pergamentinpala sai heidän huomionsa.

Kahdeksan pässiä, mutta viimeinen on tuskin puolet muista.

“Meillä ei ole täällä mitään pässejä”, Thego vastasi, mutta Morek viittasi hänet hiljaiseksi: “Viisitoista sarvea.”

“Mitä että?”

“Viisitoista sarvea”, hän toisti, nostaen katseensa. “Pässeillä. Viimeinen on vain…”

“Ihan oikeasti”, oven takana puhuva ääni parkaisi. “Minut heitetään ulos saman tien, jos pitäjä herää. Ettekö te nyt vain saa sitä ovea auki?”

Jossain mielikuvituksensa korkeissa torneissa Morek oli kuvitellut tämän kaiken paljon mahtipontisemmaksi. Arvoituksellisemmaksi. Salaisemmaksi. Enemmän salaisia kädenpuristuksia ja vähemmän oven ali survottuja itsestään selviä vihjeitä.

Morek avasi lukon, ujutti sen pois renkaista, ja astui taaemmaksi. Thego asettui aukeavan oven taakse, valmiina iskemään veitsensä tulijan niskaan, mikäli tarve niin vaatisi.

Hetken aikaa Morek mietti, olisiko veljestä tosiaan siihen. Morek ei ollut koskaan tappanut ketään, mutta hän uskoi kykenevänsä siihen. Thegosta hän ei ollut ollenkaan niin varma.

Kävi ilmi, ettei tappamiselle ollut tarvetta.

Sisään luikahti varovasti ja nopeasti pieni, viittaan verhoutunut hahmo. Heti tämän ollessa sisällä huoneessa Thego paiskasi oven takaisin kiinni, saaden tulijan pyörähtämään ympäri. Hetken aikaa jokainen kolmesta tuijotti toisiaan, kunnes saapunut laski aseensa ensimmäisenä: “Te olette Provatin asialla?”

Viimeinenkin jännityksen ripaus karkasi henkäyksen mukana ulos. Morek laski oman tikarinsa, joskaan ei palauttanut sitä tuppeensa, ja nyökkäsi.

Tulija suoristi selkänsä ja riisui huppunsa. Kankaan alta paljastui nuori ihminen, eittämättä jotain sukupuolta, jonka kalpeita kasvoja reunustivat lähes valkoiset, hiukan hapsottavat hiukset.

“Minä olen Naheb”, tulija esittäytyi. “Minun oli määrä tavata teidät Amratin edustalla.”

“Miksi ihmeessä yritit sisään huoneeseen keskellä yötä?” Morek tivasi. “Olit päästä hengestäsi.”

“En minä voinut keskellä katuakaan teille esittäytyä”, Naheb hymähti. “Oletin, että osasitte odottaa minua.”

“Osasimme odottaa jotakuta”, Thego sanoi, palauttaen tikarinsa tuppeen. Ilmeisesti veljen luottamuksen hankkimiseen meni huomattavasti vähemmän aikaa ja yritystä kuin millä Morek oli valmis luovuttamaan omansa. “Emme suoranaisesti sinua.”

“Minulle annettiin teidän tuntomerkkinne. Kyyhötin kyttäämässä saapuvia niin monta päivää, että pelkäsin teidän jo menneen sisään kaupunkiin”, Naheb jatkoi ja käänteli katsettaan Thegosta Morekiin ja takaisin. “Teillä on jotain minulle.”

Vastentahtoisesti Morek kaivoi esille pienen rasian ja hetken epäröityään ojensi sen Nahebille. Saman tien Naheb väänsi rasian kantta oikealle, vasemmalle, ympäri… Morek tunsi vatsansa muljahtavan ja hän ihan tosissaan toivoi, että Naheb tiesi, mitä teki. Mikäli ei, happosinetti rikkoutuisi ja tuhoaisi kaiken rasian sisältä.

Ilmeisesti Naheb tosiaan osasi asiansa, sillä rasian kansi piti hetken pyörittelyn jälkeen pienen naksahduksen. Herännyt into kuoli kuitenkin pian kauhuun, kun aukeavan kannen alta paljastui kasa valkoista, hieneää jauhoa.

Morek ja Thego tuijottivat rasiaan hyvän aikaa, ennen kuin veli suoristi selkänsä: ”Jasso. Jos sinä et kerro, että sinetti oli hajonnut, niin minäkään en kerro. Naheb, sinut meidän pitää ikävä kyllä tappaa.”

”Jos ei nyt kuitenkaan”, Naheb naurahti ja kastoi kätensä jauheeseen. Hän hieroi sitä sormiensa välissä ja nuolaisi sitten sormenpäätään: ”Ohrajauhoa. Minä tiedän, mitä se tarkoittaa.”

”Valaise toki.”

”Minulle sanottiin, että rasia ’puhuu puolestaan’ ja että minun on saavuttava paikalle ennen viikkoa neljäkymmentä.”

”Ilmeisesti jatkat matkaasi yksin”, Morek totesi ja Naheb nyökkäsi. Hän väläytti hymyn kalpeilla, ohuilla huulillaan ja nousi seisomaan. ”Lähden matkaan heti aamulla.”

”Jää toki yöksi”, Thego tarjosi ja viittasi heidän illalla noutamiinsa leipiin Morekin sanattomasta vastustuksesta huolimatta. ”Ellei sinulla ole paikkaa, jossa yöpyä, siis.”

”Ei minulla ole”, Naheb totesi mielissään ja ojensi kätensä kohti leipiä. ”Olen pysytellyt poissa silmistä.”

”Etkö sinä pelkää syöväsi jotakin sopimatonta?” Morek uteli, palaten istumaan laverille, jolta oli hetki sitten kierähtänyt alas. Nyt, kun jännitys oli lauennut, hän osasi olla samaan aikaan tyytyväinen suoritettuaan tehtävänsä ja nyrpeänä huomatessaan, ettei se sisältänyt taaskaan mitään hirveän tärkeää. Tätä hän oli tehnyt jo vuosia; juossut vähäisillä asioilla ja vienyt viestejä. Aina silloin tällöin, aivan kuten nyt, hän saattoi melkein haistaa menestyksensä. Se irvaili hänelle vain muutaman askelen päässä, mutta hän ei voinut koskaan pyrkiä sitä kohti. Hänen mitäänsanomaton tehtävänsä oli ohitse ja oli pakko kääntyä takaisin ja palata kotiin.

”Mitä syytä teillä olisi tarjota minulle pilaantunutta ruokaa?” Naheb vastasi huvittuneena. Hän heilautti leivänpalaa niin, että sen vaaleat muruset ropisivat lattialankkujen väleihin ja haukkasi sitten ison palasen. Rapea kuori murtui ja osa siitä varisi lastuina Nahebin matkakaavun rintamukselle.

”Ette te hyötyisi siitä mitään.”

”Ehkä niin”, Morek myönsi, ja hän lähes toivoi, että olisikin hyötynyt. Ei sillä, että hänen olisi ollut kiire myrkyttää ketään. Se olisi vain tehnyt tästä tehtävästä tärkeämmän tuntuisen.

Vaikka Naheb vaikutti kaiken kaikkiaan kohteliaan vaarattomalta provatilta, ainakin nyt, kun he olivat näennäisesti samalla puolella, kumpikaan sisaruksista ei nukkunut yöllä. Naheb pysyi hereillä hänkin. Järjestön sisällä vallitsi tiukka kuri kaikenlaisen turhan veitsenheiluttelun tai muun hengenvaarallisen aktiviteetin suhteen, mutta jokainen nykyisen Provatin jäsen tiesi varsin hyvin, mitä Provati oli ollut vain parikymmentä vuotta sitten. Vanhoista tavoista oli hankala päästä eroon ja sekä Provatin että kansan suussa kulkivat edelleen tarinat petollisista salamurhaajista, jotka rahaa vastaan, joskus ihan muutenkin vain, tappoivat kenet tahtoivat.

Morek ei voinut sanoa kaipaavansa noita aikoja, sillä hänet oli kasvatettu osana nykyistä Provatia. Hänen oli kuitenkin myönnettävä, että tarinat pelätystä ja salaperäisestä salamurhaajien killasta vailla kuninkaan asettamia käskyjä ja rajoituksia ruokkivat jonkinlaista vapauden ja romantiikan kaipuuta.

Aamu valkeni edellistä koleampana. Yön kylmyys tuntui muuttaneen asumaan kurjan majatalon jokaiseen kolkkaan, myös heidän huoneeseensa. Vähäisillä unilla ja kylmissään he jättivät majatalon taakseen, hyvästelivät toisensa hevoskatoksen alla ja erkanivat. Naheb tiesi suuntansa ja niin tiesivät Thego ja Morekkin. Heidän tuli palata takaisin Bakoriin, raportoida onnistuneensa ja palata opintoihinsa.

Kylmä ilma pysytteli sitkeässä koko päivän. Morek oli huonolla päällä herätessään, hän oli huonolla päällä ratsastaessaan ja hän oli vielä huonommalla päällä heidän viimein leiriytyessään. Nyt, kun he eivät kantaneet mukanaan mitään erityisen salaista, he saattoivat matkustaa tietä pitkin ja leiriytyä merkkikiville monien muiden matkalaisten tapaan. Yhdessä leiriytyminen toi turvaa, vaikka Morek olikin varsin tietoinen siitä, että hänen järjestönsä oli yksi niistä monista syistä hakea turvaa isosta ryhmästä. Kukaan merkkikivelle pysähtyneistä ei kuitenkaan osannut epäillä heitä Provatin jäseniksi, vaan heidät toivotettiin lämpimästi tervetulleeksi jo sytytetyn nuotion äärelle.

Leiriytyneet vaikuttivat kauppiailta. Kaksi kevyesti aseistautunutta miestä vahti säkkikankaalla peitettyjä kärryjä ja kolme muuta seurueen jäsentä istui tulen äärellä lämmittelemässä. Kauppiaiden lisäksi paikalla oli vaitonainen talonpoika ilmeisesti tyttärensä kanssa.

Thego tuli jälleen varsin mainiosti toimeen muiden kanssa. Hän oli ehtinyt sepittää heille nimen ja tarinankin jo ennen kuin Morek oli saanut ratsunsa hoidettua. Olkoonkin, että Morek itse säästyi turhalta puhumisen vaivalta jonkun muun hoitaessa moisen hänen puolestaan, Bakoriin palattuaan hän aikoi pitää huolen, ettei joutuisi kuuntelemaan veljensä ääntä taas vähään aikaan. Thegon sijaan hän keskittäisi ajatuksensa ja puheensa Mestarille. Nyt, kun hän oli juossut jälleen yhden vähäisen velvollisuuden onnistuneesti, kenties Mestari voisi avittaa hänen siirtymisessään korkeammalle. Vaikkei hänellä ollut kiire pois Bakorista, yleneminen provatiksi ja sitä seuraava määrätty asemapaikka töineen kiinnosti häntä.

Vanhat kirjat ja kääröt eivät voineet antaa hänelle enää mitään. Hän oli valmis näyttämään taitonsa, kunhan vain saisi siihen tilaisuuden.

Mitä pidemmälle ilta eteni, sitä pidemmiksi varjot kävivät. Nuotion valokehän ulkopuolella ei juuri nähnyt eteensä. Lepattavan valon leikki tummassa maassa sai Morekin uniseksi. Hän oli ehtinyt nukkua tuskin silmäystäkään viime yönä, Thego ei sitäkään. Ilmeisesti veli oli kuitenkin lahjakas valvomisessa. Taito kai sekin, ja veljen tapauksessa vähästäkin voi jo olla tyytyväinen.

Hevosten hörinää, nuotion räiskettä ja puheensorinaa lukuunottamatta oli hiljaista. Aina silloin tällöin nuotiolla käytävä keskustelu katkesi äänekkääseen naurunremakkaan. Yhden sellaisen aikana, puhdistaessaan satulaa hieman syrjempänä muista, Morek oli kuulevinaan jotakin.

Ensialkuun hän ajatteli kuulleensa omiaan. Kukapa ei joskus kuvittelisi sitä sun tätä, varsinkin erämaassa yöaikaan. Joskus entisaikaan salamurhaajat olivat tottuneet elämään viemäreissä, rähjäisissä kapakoissa ja metsien piilopirteissä. Nukkumaan taivasalla, jos pakko oli. Morek taas oli kasvanut uuden Provatin alla ja hänen herkkä hipiänsä sai liiasta luonnollisuudesta ihottumaa. Kovat laverit, makuupussin alla pistelevät kivet ja “raikas ulkoilma” saivat hänet lähinnä kiukkuiseksi. Mitä enemmän hän vietti aikaa ulkona, sitä suuremmalla todennäköisyydellä hän vietti seuraavat viikkonsa viluissaan, nuhaisena ja kuumeisena.

Askeettinen ja vastenmielinen juoksupojan elämä ei vain sopinut hänelle.

Ei mennyt kauaa, kun puhe muuttui jälleen nauruksi. Myös kärryjä vartioivat miehet näyttivät rentoutuneen ja siirtyneen lähemmäksi nuotion lämpöä. Kukaan muu ei oleskellut näin kaukana valosta, eikä kukaan muu näyttänyt naurunsa läpi kuulevan sitä, mitä Morek kuuli jälleen.

Joku kutsui häntä.

Jännitys jähmetti hänen jäsenensä taas. Hengitys salpasi hetkeksi ja sydän tuntui yrittävän ulos kurkun kautta. Muutaman sylen päässä, juuri valokehän ulkopuolella, jokin liikkui. Morek siirsi kätensä vaistomaisesti vyölle veitsensä kahvan päälle. Hän ei ollut ihan varma, pitäisikö hänen huutaa ja hälyttää muut, vai toimia itsenäisesti. Helvetti. Ei tällaisia opeteltu kääröistä. Mitä hänen piti tehdä? Hyökätä? Juosta?

“Morek, piru vie! Tule. Tänne!”

Hän tunsi tuon äänen. Hän oli kuullut sen lukemattomia kertoja. Hän vilkaisi taakseen, varmisti, etteivät muut kiinnittäneet häneen liikaa huomiota, ja luikahti varjoihin. Kunhan hän ei viipyisi kauaa, hän voisi selittää katoamisensa aiemmin nauttimallaan iltapalalla.

Turvallisen matkan päässä nuotiosta hän seisahtui ja hyvin pian pimeän lävitse joku hiipii kumarassa hänen luokseen. Morek kyykistyi myös ja ojensi kätensä varjoihin. Tuttu käsi tarttui siihen: “Sinun pitäisi pestä korvasi.”

“Mitä sinä täällä teet?” Morek kysyi, laskien kätensä ja vilkuillen taas taakseen. “Eikö sinun pitäisi olla jossain Vudenin kanssa? Vai hankkiuduitko eroon hänestä? Siinä tapauksessa lupaan, että kun joskus nousen Provatin neuvostoon, sinulla on paikka siellä.”

“Heh heh”, Santha naurahti ja liikkui sen verran lähemmäksi, että Morek saattoi nähdä hänen kasvonsa totuttuaan ensin pimeään. “Vuden on kauempana. Hän ei tiedä, että olen täällä.”

“Romanttinen salatapaaminen, vai? Onko tämä se kohta, jossa murran sydämesi ja muistutan, että olemme vain ystäviä?”

“Olet lähes yhtä hauska kuin turha veljesi”, Santha hymähti ja kaiveli takkinsa syövereistä jotain. Hän ojensi sen Morekille, joka tunnisti sen pian käärökoteloksi. “Minun piti antaa sinulle tämä.”

“Minulle?” Morek hämmästeli. “Miksi?”

“En minä tiedä. Rasiamme vei minut ja Vudenin toisaalle. Minä löysin kotelon ja siihen yhdistetyn viestin pian Bakorista lähtömme jälkeen. Se oli kätketty matkatavaroideni sekaan. Oletin, että tehtävä oli vain minulle, enkä maininnut siitä. Viesti käski minun etsiä sinut ja tuoda sinulle tämä”, Santha selitti. “Sinä kuulemma tiedät, mitä tehdä sillä.”

Morek tunnusteli koteloa käsissään. Hetken hypistelyn jälkeen hän oli melko varma, että tiesi, keneltä se oli.

Hän oli antanut samanlaisen käärökotelon Mestarille edellisenä vuonna keskikesän juhlan aikaan. Hänellä oli tapana hankkia lahja Mestarille ja Mestari puolestaan hankki jotakin pientä hänelle. Tapa oli jatkunut niin kauan kuin Morek muisti.

Kysymykseksi jäi, miksi ihmeessä Mestari oli käskenyt Santhan välittää hänelle viestin, jonka mies olisi aivan hyvin voinut antaa itse.

“Minun pitää palata nuotiolle. Jos viivyn vielä kauemmin, en voi selittää poissaoloani edes ummetuksella”, hän sanoi viimein ja kätki kotelon takkinsa alle. Hänen pitäisi avata se lähempänä valonlähdettä saadakseen mitään selvää viestistä, olettaen, että kotelo sisälsi kirjeen. “Kuinka osasit etsiä minua täältä?”

“Olimme Amratin esikaupungissa samaan aikaan. Viesti käski minun odottaa sinua siellä”, Santha vastasi ja hymyili pimeän läpi. “Minä tunnistan sinun kasvosi mistä tahansa.”

Morek nyökkäsi ja viittasi olkansa ylitse kohti leiriä. Santha vetäytyi kauemmaksi ja Morek kuuli hänen äänensä vielä ennen katoamista: “Tavataan Bakorissa. Voimme käydä juhlistamassa onnistumistamme jossain.”

Kukaan ei näyttänyt huomanneen hänen äkillistä katoamistaan. Thego sepitti tarinoita, kauppiaat kuuntelivat ja sepittivät omiaan. Vartijat istuivat aseet maassa vierellään ja kärryt lepäsivät koskemattomina. Hevoset nyhtivät maasta vähäisiä ruohonkorsia ja eteensä kaadettua kauraa. Morek asettui niiden viereen, kiskoi peitteen takamuksensa alle ja nojasi selkänsä satuloihin. Hän tarkisti, ettei kukaan edelleen kiinnittänyt häneen sen isompaa huomiota, ja otti sitten esille saamansa käärökotelon.

Putki oli lopulta varsin yksinkertainen; jos sen avasi väärin tai sitä yritti murtaa, värisinetti putken sisällä hajosi ja tuhri sisään laitetun viestin. Ei tavattoman salaista, mutta eipä kukaan yleensä lähettänyt tällaisissa putkissa mitään tolkuttoman tärkeää. Sen, miksi Mestari lähetti, Morek oletti saavansa tietää hetken kuluttua.

Morek muisti ulkoa sen järjestyksen, jossa putken pinnalla kiertäviä renkaita tuli vääntää. He käyttivät aina samaa koodia keskustellessaan toisilleen kirjeitse. Kotelo naksahti jokaisen lukon kohdalla, kunnes viimeinen pamautti sen pyöreän tulpan auki. Morek laski kätensä putken alle ja kaatoi ulos pienen, rullatun pergamentin.

Se oli kirjoitettu Mestarin käsialalla.

Kulje tietä kaksikymmentä virstaa Amratista pohjoiseen. Seuraa mylläriä.

Morek käänsi pergamentin ympäri, mutta se oli toiselta puolelta aivan yhtä tyhjä kuin lyhyen viestin ylä- ja alapuolelta. Ei sillä, että Morek olisi tarvinnut enempää. Hänen ainoa ongelmansa oli, että hän oletti Santhan toimittaneen viestin liian myöhään.

Morek palautti käärön koteloonsa ja survoi kotelon reppunsa alle. Hän nousi, käveli nuotion äärellä lämmittelevän veljensä luokse ja kumartui hänen viereensä: “Meidän pitää puhua. Nyt.”

Thego vilkaisi häneen hämmentyneenä, mutta nousi ja seurasi joka tapauksessa, pahoiteltuaan äkillistä keskeytystä keskustelukumppaneilleen.

“Mitä nyt?” veli tivasi viimein heidän seisahtuessaan reppujen luokse. Morek kumartui kaivamaan viestin esille ja ojensi sen veljensä luettavaksi.

“Mistä sinä tämän sait? Koska?” Thego tivasi ääni madallettuna, pälyillen hermostuneena olkansa ylitse. Mitä ilmeisimmin hän ei osannut odottaa mitään tällaista.

“Äsken. Lue.”

“Äsken?” Thego kysyi äimistyneenä: “Missä ihmeen välissä?”

“Kun sinä keskityit idioottien viihdyttämiseen”, Morek ärähti ja läimäisi veljeään käsivarteen: “Lue se!”

Thego hymähti hänen hoputukselleen, mutta ymmärsi pian laskea katseensa viestiin. Hän luki sen läpi, käänteli pergamenttia aivan kuin Morek hetkeä aiemmin ja pudisti sitten päätään: “Mitä tämän olisi tarkoitus sanoa?”

“Jollei Provatin sukupuista olisi mustaa valkoisella, en uskoisi meidän olevan samasta perheestä”, Morek totesi hampaitaan kiristellen ja nappasi viestin veljensä kädestä. “Viesti toimitettiin liian myöhään. Meidän olisi pitänyt seurata Nahebia, kun hän lähti Amratista.”

“Ei hän puhunut mitään siitä.”

“Ehkei hänen ollut tarkoitus tietää”, Morek vastasi.

Thego pudisti päätään: “Minä en pidä tästä. Miksei viestiä välitetty meille suoraan?”

“Ehkä he pelkäsivät Nahebin varastavan viestin meiltä ja saavan tietää.”

“Miksi hän tekisi niin? Väitätkö, että hän on petturi?”

“En tiedä”, Morek vastasi ja nosti reppunsa maasta. Hän ropsi siihen tarttuneet kuivat oksat ja hiekan pois ja pujotti repun selkäänsä. “Eikä minun tarvitse tietää. Jos neuvosto antaa tehtävän, ei minun tarvitse tietää siitä enempää. Minun tulee tehdä, mitä he haluavat. Sinun tulisi pyrkiä samaan, ellet halua päästä hengestäsi.”

“Mistä sinä tiedät viestin olevan neuvostolta?”

“Minä tunnistan Mestarin käsialan. Lisäksi putki on sama, jonka annoin hänelle lahjaksi. Hän tiesi minun osaavan avata sen ja hän tiesi Santhan löytävän minut.”

Thegon kasvot muuttuivat happamiksi ja hän pisti kätensä puuskaan: “Ah, hän siis toi viestin sinulle. Vastenmielistä.”

“Mitä sinulla on häntä vastaan?”

“Hän kohtelee minua kuin kuraa.”

“Kuka ei kohtelisi?” Morek vastasi vinosti hymyillen. Hän vakavoitui kuitenkin nopeasti ja viittasi hevosiin: “Meidän pitää lähteä takaisin. Ties miten pitkälle Naheb on jo ehtinyt.”

“Miten meidän tulisi löytää hänet? Miksemme vain palaa Bakoriin? Viesti saavutti meidät liian myöhään, olimme ehtineet jo lähteä takaisin ja Naheb taas on matkustanut jo yhden päivän matkan verran ilmeisesti nyt sitten sinne pohjoiseen. Se on Santhan ongelma, ei meidän. Hän vastatkoon neuvostolle myöhästymisestään.”

“Kuule, minun puolestani voit mennä kokeilemaan. Selitä, miten jätit viestin huomioimatta ja palasit takaisin. Olen varma, että Mestari ja äiti arvostavat itsenäisyyttäsi. Nauttimasi suunnaton arvostus nousee varmasti vielä korkeammalle”, Morek hymyili. “Saattaa ihan olla, että he päätyvät vain tappamaan sinut kiduttamisen sijaan.”

Morek ei voinut olla varma, säästäisikö äidin kiintymys Thegon mahdollisilta rangaistuksilta, eikä hän ilmeisesti tulisi sitä tietämäänkään. Thego liittyi vaitonaisena hänen seuraansa satuloimaan hevosia.

“Minne te lähdette?” yksi kauppaista kysyi ja levitti kätensä: “Yön selkään vielä!”

“Suunnitelmiin tuli muutoksia”, Thego pahoitteli. Ennen kuin hän ehti viimeistellä lausettaan, Morek oli jo karauttanut pimeään pieni lyhty valonaan. Thego kuului seuraavan häntä pian.

He ratsastivat koko yön huolimatta siitä, ettei kumpikaan saanut nukuttua edellisenä. Nahebilla oli yhden päivän etumatka, mutta Morek toivoi tämän levänneen yön ylitse. Se tarkoittaisi, että he kenties pystyisivät kuromaan välimatkaa umpeen. Aamun sarastaessa heidän oli pakko leiriytyä muutamaksi tunniksi, mutta ainakin he olivat lähempänä.

Viesti ei määritellyt, mitä heidän oli tarkoitus kohdata kaksikymmentä virstaa Amratista pohjoiseen, mutta juuri nyt sillä ei ollut väliäkään. Nukuttuaan vuorotellen pari tuntia he jatkoivat, kääntyen pohjoiseen vievälle tielle hieman ennen saapumistaan esikaupunkiin.

Tie muuttui vähäiseksi hyvin nopeasti. Mikä oli ollut kivetty tie oli pian pelkkä vankkuripolku, tosin käytetyn oloinen sellainen. Maa oli kulunut piukkaan ja helppo ratsastaa, ja siellä täällä kasvoi töppäinä viljankorsia. Ilmeisesti Naheb ei ollut ainoa “mylläri” matkalla pohjoiseen.

“Minä en edelleenkään ymmärrä, mikä järki tässä on. Tämän on pakko olla huonoa pilaa. Oletko varma, ettei sinun ystäväsi…”

“Santha, siis.”

“...sinun ystäväsi keksinyt tätä?”

“Miksi hän huijaisi minua?” Morek uteli, seuraten katseellaan tien pieliä. Jokaisen merkkikiven kohdalla näkyi leiripaikkoja, mutta yksikään niistä ei ollut tuore. Naheb matkusti ilmeisesti kauempana tiestä. Morek ymmärsi, miksi, mutta Mestarin kirje oli ohjeistanut heitä kulkemaan tietä pitkin. Hän oletti, että sillä oli jotain merkitystä lopputuleman kannalta.

“Ehkä hän haluaa sinun epäonnistuvan?”

“Ja miksi IHMEESSÄ hän haluaisi minun epäonnistuvan?” Morek kysyi kyllästyneenä. “Ei, älä vastaa. Tämä luonnoton tilanne päättyy, kun saavutamme mitä meidän ikinä tuleekaan saavuttaa tämän tien päässä. Sen jälkeen tiemme voivat erota ja jos henget suovat, päädymme Provatin töihin eri kaupunkeihin.”

“Mitä meidän edes oletetaan tekevän?” Thego tivasi. Käsittämätöntä kyllä, hänellä ei näyttänyt olevan kykyä pysytellä hiljaa. Niin paljon kuin Morek toivoikin, että veli olisi vaiennut, pudonnut vaikka alas hevosen selästä ja lyönyt päänsä, moista vapahdusta ei hänelle suotu. Hänet oli kirottu tähän tilanteeseen, sidottu käskyin ja säädöksin toimimaan yhdessä idiootin kanssa ja raahaamaan häntä perässään aina siihen asti, kun neuvosto armahtaisi hänet ikeestä.

“Saavumme paikalle ja mitä? Seisomme siellä ja odotamme, että joku tulee kättelemään? ‘Hieno homma, tyypit, kas tässä tulevat asemapaikkanne!’ Vannon; jos tämä on ystäväsi typeryyksiä, minä hukutan hänet harjoittelusalin vesialtaaseen. Jos haluat, saat vaikka katsella.”

Päivä eteni, jälkiä ei löytynyt, ja hieman ennen hämärtymistä he lähestyivät kahdenkymmenen virstan merkkikiveä. Ihan vain ollakseen varmoja siitä, etteivät ratsastaisi suoraan ansaan, he siirtyivät syrjään tieltä ja kaarsivat merkkikivelle hieman kauempaa. Hämärä ja kallioinen erämaa toimivat heidän puolellaan, peittäen heidän pienet hahmonsa ikuiseen harmauteensa. Hevoset he sitoivat käkkäräpuuhun vähän kauemmaksi, jotteivät ne elämöinnillään herättäisi liikaa huomiota.

Oli vastassa mitä tahansa, ei ollut yksinkertaisesti ammattimaista saapua paikalle kuin kiertävä sirkus.

Näin laakeassa maastossa oli turha unelmoida kukkulan tuomasta tarkkailuedusta, mutta Morekin onnistui löytää varsin sopivasti sijoittunut kasa isohkoja lohkareita muutaman kivenheiton päästä merkkikivestä. He hiipivät sen taakse, kyyristyivät alas sen varjoon ja odottivat. Kämmen vasten kiven karheaa pintaa Morek tuijotti tielle, tiet















































































Työn automaattinen analysointi tietojen saamiseksi erityisesti kuvioista, suuntauksista ja korrelaatioista ("tekstin ja tietojen hakeminen") on kielletty.

Nimikkeen automaattinen analysointi tietojen, erityisesti mallien, trendien ja korrelaatioiden, saamiseksi tekijänoikeuslain 13b § ("tekstin- ja tiedonlouhinta") mukaisesti on kielletty.

